«Nazi-bestemor» på 88 år dømt igjen
Haverbeck har fått fem lignende dommer tidligere, men har aldri sonet ettersom ankene fortsatt er til behandling. 88-åringen har ved en rekke anledninger offentlig nektet for at millioner av jøder og andre ble drept i nazistenes konsentrasjonsleirer. Slik holocaust-fornektelse sidestilles med å spre rasehat i Tyskland og er forbudt ved lov.– Hvis man leser litteraturen og har bevart litt selvstendig tenkning, kan man ikke gjøre annet enn å si at holocaust er historiens største løgn, erklærte Haverbeck i et bredt anlagt intervju med VG Helg som inngår i artikkelserien «Det hvite raseriet». Les VG Helg-intervjuet med Ursula Haverbeck: Holocaust-fornekteren Av VG Helg-intervjuet fremgår det blant annet at Haverbeck mener at Tyskland i dag står midt oppe i en ny invasjon, iscenesatt av en amerikansk-jødisk verdenskonspirasjon: En rekke land i Asia og Afrika er destabilisert, med formål om å sende migrantstrømmen til Tyskland for å erstatte den etnisk rene, tyske befolkning, og utvanne tyskernes «krigerske gener». Den tyske sikkerhetstjenesten klassifiserer henne som høyreekstremist. For drøyt to år siden ble hun dømt til ti måneders fengsel. Høsten 2016 ble hun i to rettssaker dømt til henholdsvis åtte måneder og 2,5 års ubetinget fengsel for holocaust-benektelse – i Tyskland en alvorlig forbrytelse med en strafferamme på opptil fem års fengsel.Under den siste rettssaken ble det vist til uttalelser Haverbeck kom med i januar, da hun benektet eksistensen av gasskamre i Auschwitz-leiren og at 1,1 millioner fanger døde der. Til sitt forsvar hevdet 88-åringen at hun bare hadde sitert fra en bok, og hun har alt anket dommen som lyder på seks måneders fengsel. Tyske medier har lenge omtalt Ursula Haverbeck som «nazi-bestemoren» og har blant annet vist til at hun tidligere ledet et senter for høyreekstreme som spredte nazipropaganda og ble stengt av myndighetene i 2008. Hun har også stått fram på tysk TV og hevdet at «holocaust er den største og mest vedvarende løgnen i historien».
Holocaust-fornekteren Ursula Haverbeck (88), av tyske medier døpt til «nazi-bestemoren», er dømt til seks måneders fengsel for å nekte for at jødeutryddelsene fant sted, melder NTB.